เผยตัวแทนใหม่ตจว.ช่องทางแบงก์มาแรง
คปภ. เผยยอดตัวแทนใหม่ต่างจังหวัดและแบงก์แอสชัวรันส์ยังโตต่อเนื่อง
2 พ.ค. 2555

คปภ. เผยยอดตัวแทนใหม่ต่างจังหวัดและแบงก์แอสชัวรันส์ยังโตต่อเนื่อง
นายประเวช องอาจสิทธิกุล เลขา ธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในไตรมาสแรก มีผู้สมัครสอบเพื่อขอรับใบอนุญาตเป็นตัวแทนประกันภัยใหม่ 61,773 ราย แบ่งเป็นตัวแทนประกันชีวิต 76.8% นายหน้าประกันชีวิต 8.2% นายหน้าประกันวินาศภัย 12.8% และตัวแทนประกันวินาศภัย 2% 
ทั้งนี้ เห็นได้ว่าตัวแทนประกันชีวิตมีผู้เข้าสอบสูงสุด 47,457 ราย สอบผ่าน 55.3% โดยในจำนวนนี้ผู้สมัครสอบ 61.6% สมัครสอบที่ สำนักงาน คปภ.ส่วนภูมิภาค แสดงให้เห็นว่าตลาดการประกันภัยมีอัตราการขยายตัวไปยังภูมิภาคต่างๆ ของประเทศสูงขึ้น
อย่างไรก็ตาม รองลงมา คือ นายหน้าประกันวินาศภัยบุคคลธรรมดาสมัครสอบ 7,946 ราย สอบผ่าน 40.7% ตามมาด้วยนายหน้าประกันชีวิตบุคคลธรรมดา สมัครสอบ 5,080 ราย สอบผ่าน 63.8% สรุปรวม 13,026 ราย แบ่งเป็นพนักงานของธนาคารจำนวนถึง 4,874 ราย หรือ 37.4% ของผู้สมัครสอบทั้งหมด แสดงให้เห็นว่าช่องทางขายผ่านธนาคาร หรือแบงก์แอสชัวรันส์ กำลังได้รับความนิยมจากประชาชนในวงกว้าง ส่งผลให้ทางธนาคารต้องเร่งพัฒนาบุคลากรให้เพียงพอต่อความต้องการในอนาคต ขณะที่ตัวแทนประกันวินาศภัยมีผู้สมัครสอบทั้งสิ้น 1,290 ราย สอบผ่าน 52.8%